લંડનઃ ઇતિહાસે તમામ મહાનતાઓને સમયનાં ચક્ર તળે પીસાતાં જોઈ છે. ગત શનિવારની રાત્રે રમતની દુનિયા પર ફરીથી એવી જ ઘટનાની સાક્ષી બની. રમતની દુનિયાએ એક ‘તાજ’ને જમીન પર ફસડાઈ પડતો જોયો, એક અજેય યોદ્ધાને પરાજિત થતો જોયો, મહાન એથ્લીટને નવા નિશાળિયાની જેમ ચૂકી જતો જોયો અને હા, એ બધું કંઈક આ એથ્લીટે લાચાર થઈને પોતાની આંખો સામે જોયું. એ લાચાર હતો, દોડમાં તેની બાદશાહત છિનવાઈ ચૂકી હતી, સમય પલટી મારી ચૂક્યો હતો. આ કરુણ કહાણી જમૈકાના મહાન દોડવીર ઉસેન બોલ્ટની છે. લગભગ એક દાયકાથી ટ્રેક એન્ડ ફિલ્ડનો અજેય યોદ્ધો અને આઠ ઓલિમ્પિક ગોલ્ડ મેડલ જીતનારો ઉસેન બોલ્ટ શનિવારની રાત્રે લંડનમાં પોતાની કરિયરની અંતિમ દોડ લગાવવા ઊતર્યો હતો.